Da normannerne erobrede England i 1000-tallet fokuserede de i første omgang på et opføre en lang række borge for at kontrollere deres nye områder, frem for at etablerede bymure til at forsvare byerne, men i 1100-tallet blev der opført mange bymure over hele England og Wales, typisk af sten. Edvard 1. erobrede Wales i 1200-tallet og etablerede en række byer med bymure som en del af en engelsk kolonisering af området. I slutningen af middelalderen blev bymurene stadig mindre vigtige militært, og de blev mere associeret med borgernes stolthed og bystyre. Mange store portbygninger blev opført i 1300- og 1400-tallet. Under den engelske borgerkrig i 1640'erne blev mange bymure atter benyttet til at beskytte byerne, og mange gamle middelalderlige strukturer blev forbedret ved brug af de mere moderne bastioner og skanser i jord, der bedre kunne modstå tidens kanoner end de tidligere mure. I 1700-tallet var mange bymure gået i forfald; de blev typisk solgt som byggematerialer og nedrevet eller gemt bag nyere bygninger, hvor de blev integreret i nyopførsler i takt med at byerne blev udvidet.